
A V I Z

asupra proiectului de Lege privind modificarea unor 

prevederi ale Legii nr.31/1990 privind societăţile 

comerciale - republicată.



În conformitate cu prevederile art.89 din  Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind modificarea unor prevederi ale Legii nr.31/1990 privind societăţile comerciale - republicată.



Conform prevederilor art.60 din Regulamentul Camerei Deputaţilor, membrii Comisiei juridice, de disciplină şi imunităţi au dezbătut proiectul de lege menţionat mai sus, în şedinţa din 5 aprilie 2001, constatând următoarele:



- proiectul de lege are ca obiect distribuirea la societăţile comerciale cu capital majoritar de stat a dividentelor, de două ori pe an, pe bază de raportări oficiale, cu aprobarea adunării generale a acţionarilor;



- proiectul de lege a fost aprobat de Camera Deputaţilor şi înaintat Senatului în vederea dezbaterii şi adoptării;



- în şedinţa din 1 martie 2001, Senatul a respins proiectul de lege şi în conformitate cu prevederile art.75 din Constituţia României, l-a trimis Camerei Deputaţilor pentru o nouă dezbatere;



- Guvernul României, prin punctul de vedere transmis, consideră iniţiativa legislativă ca fiind  nejustificată întrucât, în conformitate cu prevederile Legii  contabilităţii nr.82/1991, bilanţul contabil  se încheie o singură dată într-un exerciţiu financiar şi  numai la sfârşitul acestuia, iar activitatea agenţilor economici se programează şi se realizează  în limitele unui an calendaristic.



Faţă de cele constatate mai sus, ca urmare a examinării punctului de vedere al Guvernului României şi a motivelor de respingere invocate de Senat, cu majoritate de voturi, membrii Comisiei juridice, de disciplină şi imunităţi, au hotărât să propună respingerea proiectului de Lege privind modificarea unor prevederi ale Legii nr.31/1990 privind societăţile comerciale - republicată.



În raport de obiectul şi conţinutul său, ce vizează modificarea unei legi organice,  proiectul de lege face parte din categoria legilor organice.

                   PREŞEDINTE,                             SECRETAR,

               dr. Ionel Olteanu                        Carmen Dumitriu
            consilier

     Panoviciu Georgeta
